钦定古今图书集成/明伦汇编/闺媛典/第361卷 > 息妫
## 钦定古今图书集成/明伦汇编/闺媛典/第361卷 > 息妫

按《左传庄公十年》夏，蔡哀侯娶于陈，息侯亦娶焉。息
妫将归，过蔡，蔡侯曰：“吾姨也。”止而见之，弗宾。息侯闻
之，怒，使谓楚文王曰：“伐我，吾求救于蔡而伐之。”楚子
从之。秋九月，楚败蔡师于莘，以蔡侯献舞归。十四年，
蔡哀侯为莘故，绳息妫以语楚子。楚子如息，以食入
享，遂灭息。以息妫归，生堵敖及成王焉。未言。楚子问
之，对曰：“吾一妇人而事二夫，纵勿能死，其又奚言？”楚
以蔡侯灭息，遂伐蔡。秋七月，楚入蔡。十九年春，楚子
伐黄，还及湫，有疾。夏六月卒。二十八年，楚令尹子元
欲蛊文夫人，为馆于其宫侧，而振《万》焉。夫人闻之，泣
曰：“先君以是舞也，习戎备也。今令尹不寻诸仇雠，而
于未亡人之侧，不亦异乎！”御人以告子元，子元曰：“妇
人不忘袭仇，我反忘之。”